วิตกอุปทานล้นตลาดฉุดน้ำมันดิบปิดวันศุกร์ปรับลง
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวลดลงเมื่อวันศุกร์ที่ผ่านมา (7 ส.ค.) จากความกังวลเกี่ยวกับภาวะอุปทานน้ำมันล้นตลาด หลังสหรัฐเผยสต็อกน้ำมันเบนซินและปริมาณการผลิตน้ำมันดิบที่สูงขึ้นในรอบสัปดาห์ที่ผ่านมา
9 ส.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนก.ย. ลดลง 79 เซนต์ ปิดวันศุกร์ที่ผ่านมา (7 ส.ค.) ที่ 43.87 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนก.ย.ที่ตลาดลอนดอน ลดลง 91 เซนต์ ปิดที่ 48.61 ดอลลาร์/บาร์เรล
ราคาน้ำมันยังคงได้รับแรงกดดันจากความวิตกกังวลเกี่ยวกับภาวะอุปทานน้ำมันล้นตลาด หลังจากที่สำนักงานสารสนเทศด้านพลังงานสหรัฐ (EIA) เปิดเผยว่า สต็อกน้ำมันเบนซินในรอบสัปดาห์ที่สิ้นสุดวันที่ 31 ก.ค. เพิ่มขึ้น 811,000 บาร์เรล สู่ระดับ 216.7 ล้านบาร์เรล ตรงข้ามกับที่นักวิเคราะห์คาดว่าจะลดลง 600,000 บาร์เรล ขณะที่ปริมาณการผลิตน้ำมันดิบในช่วงเวลาดังกล่าว เพิ่มขึ้น 52,000 บาร์เรล สู่ระดับ 9.465 ล้านบาร์เรลต่อวัน
ขณะเดียวกัน เบเกอร์ ฮิวจ์ เปิดเผยในรายงานประจำสัปดาห์ว่า จำนวนแท่นขุดเจาะน้ำมันของสหรัฐเพิ่มขึ้น 6 แห่ง เป็น 670 แท่น ด้านโกลด์แมน แซคส์ เปิดเผยในรายงานล่าสุดว่า ตลาดน้ำมันโลกมีปริมาณน้ำมันส่วนเกินอยู่ 2 ล้านบาร์เรลต่อวันในขณะนี้ เมื่อเทียบกับระดับ 1.8 ล้านบาร์เรลต่อวันในช่วง 6 เดือนแรกของปีนี้